Ράινερ της Σαξονίας-Κοβούργου-Γόθας

Ο Ραϊνέριος (γερμ. Rainer, Prinz von Sachsen-Coburg und Gotha, 4 Μαΐου 1900 - μετά τις 7 Ιανουαρίου 1945) του Οίκου της Σαξονίας-Κοβούργου-Γόθας-Κοχάρυ ήταν πρίγκιπας της Σαξονίας-Κοβούργου-Γόθας.

 Βιογραφία 
Ο Ραϊνέριος Μαρία Ιωσήφ Φλοριανός Ιγνάτιος Μιχαήλ Γαβριήλ Ραφαήλ Γκοντζάγκα γεννήθηκε στην Πούλα και ήταν το τέταρτο παιδί και ο δεύτερος γιος του Αυγούστου Λεοπόλδου της Σαξονίας-Κοβούργου-Γόθας και της Καρολίνας Μαρίας της Αυστρίας. Ανήκε σε έναν πλάγιο κλάδο μίας εξουσιάζουσας γερμανικής δυναστείας. Κατά τη στιγμή της γέννησής του, ο Οίκος των Βέττιν κυβερνούσε το Βασίλειο της Σαξονίας και τα δουκάτα των απογόνων του Ερνέστου της Σαξονίας στη Γερμανία, καθώς και τα βασίλεια του Βελγίου, της Πορτογαλίας, της Βουλγαρίας και του Ηνωμένου Βασιλείου.

Οι θάνατοι του μεγαλύτερου αδελφού του, Αυγούστου (1908), και του πατέρα του (1922), τον κατέστησαν τέταρτο στην Καθολική γραμμή πριγκίπων της Σαξονίας-Κοβούργου-Γόθας που κληρονόμησε την περιουσία του Οίκου του Κοχάρυ. Έγινε επικεφαλής του κλάδου του Οίκου της Σαξονίας-Κοβούργου-Γόθας-Κοχάρυ του Οίκου των Βέττιν και κληρονόμος εκ θηλυγονίας μίας από τις παλαιότερες και πλουσιότερες οικογένειες τής ουγγρικής αριστοκρατίας.

Είχε τέσσερις αδελφές και δύο νεότερους αδελφούς, το Φίλιππο Ιωσία (νυμφευμένο με απογόνους) και τον Ερνέστο Φραγκίσκο (μοργανατικά νυμφευμένο χωρίς απογόνους).

Εξαφανίστηκε κατά την πολιορκία της Βουδαπέστης και πιστεύεται ότι απήχθη από Ρώσους ή σκοτώθηκε από υποχωρούντα γερμανικά στρατεύματα το 1945. 

 Σημασία 
Εκτός του ότι ήταν στη σειρά διαδοχής του θρόνου του Κοβούργου, κατείχε μία από τις μεγαλύτερες περιουσίες στην Ουγγαρία, ένα από τα συστατικά βασίλεια της Αυτοκρατορίας των Αψβούργων, της οποίας η βασιλεία, ωστόσο, είδε να τερματίζεται, μαζί με αυτή των δουκών της Σαξονίας-Κοβούργου-Γόθας το 1918. Ακόμα και μετά την πτώση των γερμανικών και αυστροουγγρικών μοναρχιών, διατήρησε την κυριότητα των περισσότερων από τις τεράστιες κτήσεις των Κοχάρυ, οι οποίες συνέχισαν να αποφέρουν πριγκιπικό εισόδημα. Κατείχε επίσης τα κάστρα Τσάμπραγκ και Στσίτνια, και τα δύο στη σύγχρονη Σλοβακία, μεταξύ άλλων εδαφών στην Κεντρική Ευρώπη.

 Οικογένεια 
Ο πρίγκιπας Ραϊνέριος νυμφεύτηκε πρώτα τη Γιοχάννα Κάρολυι ντε Κάρολυι-Πάττυ ετ Βάσβαρ (1906 - 1992) στο Μόναχο στις 15 Δεκεμβρίου 1930. Είχαν ένα γιο:
 Ιωάννης Ερρίκος Φρειδερίκος Βέρνερ Κορράδος Ραϊνέριος Μαρία (1931 - 2010), Πρίγκιπας της Σαξονίας-Κοβούργου-Γόθας-Κοχάρυ.

Ο Ραϊνέριος νυμφεύτηκε για δεύτερη φορά την Έντιτ ντε Κόζολ στη Βουδαπέστη στις 13 Φεβρουαρίου 1940, με την οποία δεν απέκτησε παιδιά.

Πρόγονοι

 Αναφορές 

Κατηγορία:Ούγγροι ευγενείς